Сирием къикIыжахэр
Налшык къалэ дэт «Джайлык» пансионатым Сирием къиIэпхъукIыжа адыгэ 37-рэ щопсэу. КъБКъУ-м и профессор Бакъ Зерэ абыхэм яIуигъэщIащ адыгэ гъащIэм игъэпIейтей щIалэгъуалэ гуп.
Къызэхуэсахэр тепсэлъыхьащ лъэпкъ Iуэхум, бзэм. Нэхъыжьхэри нэхъыщIэхэри я гупсысэхэмкIэ зэдэгуэшащ, я Iуэху еплъыкIэхэр ягъэнэIуащ.
Пансионатыр псэупIэ зыхуэхъуахэр нэхъыбэу зыгъэгуауэщхьэуэр куэдым я бын, щхьэгъусэ, Iыхьлы, благъэ Сирием къагъэнэн хуей зэрыхъуарщ. Зауэм кърихужьахэм я мылъку Iуэху зэрахуэнуи Iэмал яIакъым — щытыкIэр псэзэпылъхьэпIэт. Иджы ахэр зы унагъуэшхуэ хуэдэу зэдопсэу, езыхэм зэрыжаIэмкIи, зэсахэщи, зэрымылъагъумэ зэхуозэш, зызэщIагъакъуэ, я гукъеуэ зэраIуэтылIэ. ЩIалэгъуалэм яхэтщ еджапIэ щIэсхэри, школакIуэхэри, университет къэзыухахэри. Абы щопсэу сабий зыщIыгъухэри.
— Мыр унапIэ тхуэхъуащи, псэкIэ дызэгъунэгъуу, дызэрылъытэу допсэу. КъыдгуроIуэ уи Хэку уисыжын нэхъ фIыгъуэ зэрыщымыIэр. Апхуэдизу анэдэлъхубзэм дыхуэзэшащи, ар зэхэтх пэтми зыдгъэнщIыркъым. Пэжщ, псалъэхэр занщIэу къытхуэубыдыркъым, итIани адыгэм игъэIу макъыр тхьэкIумэм фIэфIщ, телъыджэу ар псэм зыхещIэ. Зыгуэр хьэщIапIэ къытхуэкIуэрэ къыдэпсэлъылIэмэ, къыдэдаIуэмэ, дыкъыгурыIуэмэ, ар дэркIэ гуфIэгъуэшхуэщ, — жиIащ пансионатым щыпсэухэм я нэхъыжь Къат Риад.
Щауэ Анас къыхигъэщащ къэкIуэжыным и Iуэху куэд щIауэ зэрызэрихуэр. АрщхьэкIэ, къегъэблагъэ тхылъым емыжьэуи хъуакъым.
— Дыщыпсэунумрэ лэжьыгъэм и Iуэхумрэ гугъуехь пыщIащ. Пансионатым игъа-щIэкIэ ущIэс зэрымыхъунур гурыIуэгъуэщ, — жиIащ абы.
Бакъ Зерэ къыхигъэщащ Сирием къикIыжахэр ягукIэ, я теплъэкIэ адыгэу къызэрынар зэригуапэр. Апхуэдэу щыщыткIэ, гукъыдэж уиIэ къудеймэ, бзэр зэбгъэщIэжыфынущ.
Филологие щIэныгъэхэм я кандидат, усакIуэ Хьэвжокъуэ Людмилэ пансионатым щыпсэухэм и усэ тхылъ тыгъэ яхуищIащ, и IэдакъэщIэкIхэми къахуеджащ. ЗэIущIэм хэтахэм зэгъусэу сурэтхэр зытрагъэхащ.
Мырзэкъан Дисэ.
